Document ID: 32014R0783

TARYBOS REGLAMENTAS (ES) Nr. 783/2014
2014 m. liepos 18 d.
kuriuo iš dalies keičiamas Reglamentas (ES) Nr. 269/2014 dėl ribojamųjų priemonių, taikytinų atsižvelgiant į veiksmus, kuriais kenkiama Ukrainos teritoriniam vientisumui, suverenitetui ir nepriklausomybei arba į juos kėsinamasi
EUROPOS SĄJUNGOS TARYBA,
atsižvelgdama į Sutartį dėl Europos Sąjungos veikimo, ypač į jos 215 straipsnį,
atsižvelgdama į 2014 m. kovo 17 d. Tarybos sprendimą 2014/145/BUSP dėl ribojamųjų priemonių, taikytinų atsižvelgiant į veiksmus, kuriais kenkiama Ukrainos teritoriniam vientisumui, suverenitetui ir nepriklausomybei arba į juos kėsinamasi (1),
atsižvelgdama į bendrą Sąjungos vyriausiojo įgaliotinio užsienio reikalams ir saugumo politikai ir Europos Komisijos pasiūlymą,
kadangi:
(1)
Reglamentu (ES) Nr. 269/2014 (2), įgyvendinamos tam tikros priemonės, numatytos Sprendimu 2014/145/BUSP, ir numatoma įšaldyti tam tikrų fizinių asmenų, atsakingų už veiksmus ar politiką, kuriais kenkiama Ukrainos teritoriniam vientisumui, suverenitetui ir nepriklausomybei arba stabilumui ar saugumui Ukrainoje, arba į juos kėsinamasi, arba kuriais trukdoma tarptautinių organizacijų darbui Ukrainoje, tuos veiksmus ir tą politiką aktyviai remiančių ar įgyvendinančių, ir su jais susijusių fizinių ar juridinių asmenų, subjektų ar organizacijų, arba juridinių asmenų, subjektų ar organizacijų Kryme ar Sevastopolyje, kurių nuosavybė buvo perduota nesilaikant Ukrainos teisės, arba juridinių asmenų, subjektų arba organizacijų, kuriems toks perdavimas buvo naudingas, lėšas ir ekonominius išteklius;
(2)
2014 m. liepos 16 d. Europos Vadovų Taryba susitarė išplėsti ribojamąsias priemones siekiant jas taikyti subjektams, įskaitant subjektus iš Rusijos Federacijos, kurie materialiai ar finansiškai remia veiksmus, kuriais kenkiama Ukrainos suverenitetui, teritoriniam vientisumui ir nepriklausomybei arba į juos kėsinamasi;
(3)
2014 m. liepos 18 d. Taryba priėmė Sprendimą 2014/475/BUSP (3), kuriuo iš dalies keičiamas Sprendimas 2014/145/BUSP ir numatyti iš dalies pakeisti įtraukimo į sąrašą kriterijai, kad į sąrašą būtų galima įtraukti juridinius asmenis, subjektus ar organizacijas, kurie materialiai arba finansiškai remia veiksmus, kuriais kenkiama Ukrainos suverenitetui, teritoriniam vientisumui ir nepriklausomybei arba į juos kėsinamasi;
(4)
šie pakeitimai patenka į Sutarties taikymo sritį, todėl visų pirma siekiant užtikrinti, kad visose valstybėse narėse jie būtų taikomi vienodai, jiems įgyvendinti būtina imtis reguliavimo veiksmų Sąjungos lygmeniu;
(5)
siekiant užtikrinti, kad šiuo reglamentu nustatytos priemonės būtų veiksmingos, jis turėtų įsigalioti nedelsiant,
PRIĖMĖ ŠĮ REGLAMENTĄ:
1 straipsnis
Reglamento (ES) Nr. 269/2014 3 straipsnio 1 dalis pakeičiama taip:
„1. I priede išvardijami:
a)
fiziniai asmenys, atsakingi už veiksmus ar politiką, kuriais kenkiama Ukrainos teritoriniam vientisumui, suverenitetui ir nepriklausomybei arba stabilumui ar saugumui Ukrainoje, arba į juos kėsinamasi, arba kuriais trukdoma tarptautinių organizacijų darbui Ukrainoje, aktyviai remiantys ar įgyvendinantys tokius veiksmus ar politiką, ir su jais susiję fiziniai arba juridiniai asmenys, subjektai ar organizacijos;
b)
juridiniai asmenys, subjektai ar organizacijos, kurie materialiai ar finansiškai remia veiksmus, kuriais kenkiama Ukrainos teritoriniam vientisumui, suverenitetui ir nepriklausomybei, arba į juos kėsinamasi; arba
c)
juridiniai asmenys, subjektai arba organizacijos Kryme ar Sevastopolyje, kurių nuosavybė buvo perduota nesilaikant Ukrainos teisės, arba juridiniai asmenys, subjektai arba organizacijos, kuriems toks perdavimas buvo naudingas.“.
2 straipsnis
Šis reglamentas įsigalioja jo paskelbimo Europos Sąjungos oficialiajame leidinyje dieną.
Šis reglamentas privalomas visas ir tiesiogiai taikomas visose valstybėse narėse.
Priimta Briuselyje 2014 m. liepos 18 d.

Labels: 18
11
5